ຈີນປະນາມ ຮ່າງຍັດຕິ ວ່າດ້ວຍເງິນຕາຂອງຈີນ ໃນສະພາສູງສະຫະລັດ
ຈີນປະນາມຮ່າງກົດໝາຍສະບັບນຶ່ງ ໃນສະພາສູງສະຫະລັດ ທີ່ຈະລົງໂທດປັກກິ່ງ ຍ້ອນ​ຕັ້ງຄ່າເງິນຕາ​ຂອງ​ຕົນ ຕໍ່າເກີນໄປ​ນັ້ນ.
ຈີນເຕືອນວ່າ ຈະເປັນການທໍາລາຍຢ່າງຮ້າຍແຮງຕໍ່ສາຍພົວພັນທາງດ້ານການຄ້າລະຫວ່າງ ສະຫະລັດກັບຈີນ ຖ້າຫາກທາງສະພາສູງສະຫະລັດ ຍັງດໍາເນີນການຕໍ່ໄປກ່ຽວກັບມາດຕະ ການເພື່ອລົງໂທດລັດຖະບານກຸງປັກກິງໃນການຕັ້ງຄ່າເງິນຕາຂອງຕົນຕໍ່າເກີນໄປນັ້ນ ບັນດາສະມາຊິກສະພາສູງສະຫະລັດໄດ້ລົງມະຕິກັນໃນຄໍ່າຄືນວັນຈັນວານນີ້ເພື່ອດໍາເນີນ ການຕໍ່ໄປກັບຮ່າງຍັດຕິດັ່ງກ່າວ ໂດຍຈະນໍາມາອະພິປາຍກັນເປັນເວລາຫລາຍມື້ກ່ອນຈະ ລົງຄະແນນສຽງກັນຢູ່ໃນສະພານັ້ນ ຖ້າຫາກຮ່າງຍັດຕິດັ່ງກ່າວກາຍເປັນກົດໝາຍທີ່ມີຜົນ ບັງຄັບໃຊ້ ສະຫະລັດອາດຈະທຳການເກັບພາສີເພື່ອເປັນການໂຕ້ຕອບຕໍ່ປະເທດໃດກໍ ຕາມທີ່ຮັກສາຄ່າເງິນຕາຂອງຕົນຕໍ່າຜິດທໍາມະດາໂດຍເຈດຕະນານັ້ນ ບັນດາເຈົ້າໜ້າທີ່ຈີນໄດ້ປະນາມຮ່າງກົດໝາຍດັ່ງກ່າວໃນວັນອັງຄານ ມື້ນີ້ ໂດຍກ່າວວ່າ ສະ ຫະລັດກໍາລັງໃຊ້ເລື້ອງເງິນຕາເປັນຂໍ້ແກ້ໂຕອັນນຶ່ງເພື່ອເປັນມາດຕະການຄຸ້ມຄອງຫລືປ້ອງ ກັນການຄ້າຂອງຕົນ ໃນການລົງຂ່າວໃນແວັບໄຊຂອງລັດຖະບານນັ້ນ ໂຄສົກປະຈໍາກະ ຊວງການຕ່າງປະເທດຈີນ ທ່ານ Ma Zhaoxu ກ່າວວ່າ ຮ່າງຍັດຕິສະບັບນີ້ລະເມີດກົດລະ ບຽບຂອງອົງການການຄ້າໂລກຢ່າງຮ້າຍກາດ ແລະຈະສ້າງຄວາມເສຍຫາຍຢ່າງຮ້າຍແຮງ ຕໍ່ຄວາມສໍາພັນທາງການຄ້າແລະເສດຖະກິດລະຫວ່າງສອງປະເທດ